Broj: 711-I-296-P-329-18/20-07-11

Zagreb, 31. siječnja 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Josipa Seučeka, općinskog načelnika Općine Udbina**, na 76. sjednici, održanoj dana 31. siječnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Josipa Seučeka, općinskog načelnika Općine Udbina, neće se pokrenuti, s obzirom da iz prikupljenih podataka i dokumentacije, povodom zaprimljene prijave od 22. listopada 2018.g., u vezi sklapanja Ugovora o privremenom korištenju poljoprivrednog zemljišta u vlasništvu Republike Hrvatske, ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Dana 22. listopada 2018.g. protiv dužnosnika Josipa Seučeka, općinskog načelnika Općine Udbina, podnesena je neanonimna prijava, koja je u knjizi ulazne pošte Povjerenstva zaprimljena pod brojem 711-U-3011-P-329/18-01-2.

U prijavi se u bitnom navodi da je dužnosnik Josip Seuček, općinski načelnik Općine Udbina, prihvaćanjem i ovjeravanjem potvrda o mirnom posjedu koje ne odgovaraju istini, u korist vlastitog OPG-a upisao 20 čestica zemlje koja se nalazi u vlasništvu Republike Hrvatske na području Općine Udbina te je temeljem istog u Agenciji za plaćanje u poljoprivredi, ribarstvu i ruralnom razvoju (u daljnjem tekstu APPR) ishodio sklapanje ugovora o zakupu navedenog zemljišta. U prilogu prijave dostavljen je dopis APPR-a sukladno Zakonu o pravu na pristup informacijama te odgovor navedene Agencije.

U prilogu prijave je odgovor na Zahtjev za pristup informacijama podnositelja upućen APPRR-u, KLASA: 008-01/17-07/0047 od 5. rujna 2018.g., u kojem se traži očitovanje u vezi nekretnina k.č. br. 3930, 3936, 2260, 3347, 2172, 2168, 2171, 2185/1, 2188/1, 2189/2, 2188/3, 2261, 2260, 2297/1, 2298/1, 3380/1, 3380/2, 3380/3, 3381 i 3622/1. Iz odgovora je razvidno kako su navedene čestice u vlasništvu Republike Hrvatske te da su upisane kod OPG Seuček Josip. Parcele su upisane na temelju Ugovora o privremenom korištenju poljoprivrednog zemljišta sklopljenog između OPG Seuček Josip i Agencije za poljoprivredno zemljište dana 13. prosinca 2017.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Uvidom u Registar dužnosnika utvrđeno je kako dužnosnik Josip Seuček obnaša dužnost općinskog načelnika Općine Udbina od 26. svibnja 2017.g. Stoga je i Josip Seuček, povodom obnašanja navedene dužnosti, obvezan postupati sukladno odredbama ZSSI-a.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti iz prijave na moguću povredu odredbi ZSSI-a.

Na traženje Povjerenstva o okolnostima dodijele u zakup čestica u vlasništvu Republike Hrvatske OPG-u Seuček Josip Agencija za plaćanja u poljoprivredi, ribarstvu i ruralnom razvoju je dana 24. prosinca 2018.g. dostavila očitovanje u kojem se navodi kako zakup poljoprivrednog zemljišta u vlasništvu Republike Hrvatske nije, niti je bio, u njihovoj nadležnosti. U očitovanju se dalje navodi kako je navedeno bilo u nadležnosti Agencije za poljoprivredno zemljište, a sada u nadležnosti Ministarstva poljoprivrede, na koje je Povjerenstvo potom upućeno.

Na traženje Povjerenstva Ministarstvo poljoprivrede je 19. ožujka 2019.g. dostavilo očitovanje, KLASA: 740-02/19-01/01 od 27. veljače 2019.g., zaprimljeno pod brojem 711-U-1273-P-329-18/19-06-2. U očitovanju se navodi kako je u vezi davanja čestica poljoprivrednog zemljišta u vlasništvu države OPG-u Seuček Josip na privremeno korištenje sklopljen Ugovor o privremenom korištenju poljoprivrednog zemljišta u vlasništvu Republike Hrvatske broj 32032605 sklopljen između Republike Hrvatske, zastupane po ravnateljici Agencije za poljoprivredno zemljište Lani Bogdan i Josipa Seučeka, kao nositelja OPG Josip Seuček, dana 13. prosinca 2017.g. U vrijeme kada je sklopljen Ugovor, na snazi je bio Zakon o poljoprivrednom zemljištu ('Narodne novine', broj 39/13 i 48/15 - u daljnjem tekstu Zakon). Sukladno članku 48. Zakona, propisano je da za poljoprivredno zemljište u vlasništvu države koje je pogodno za poljoprivrednu proizvodnju i za koje nisu sklopljeni ugovori o zakupu, Agencija za poljoprivredno zemljište može sklopiti ugovor o privremenom korištenju s fizičkim ili pravnim osobama na njihov zahtjev, i to s dosadašnjim posjednicima koji su koristili poljoprivredno zemljište u vlasništvu države bez ugovora, o čemu dostavljaju potvrdu jedinice lokalne ili područne (regionalne) samouprave uz zahtjev i u mirnom su posjedu istog. Sukladno navedenom Općina Udbina je bila dužna za sklapanje predmetnog Ugovora dostaviti potvrdu o korištenju poljoprivrednog zemljišta koje je predmet Ugovora. Općina Udbina dostavila je citiranu Potvrdu o korištenju poljoprivrednog zemljišta u vlasništvu Republike Hrvatske, KLASA: 320-02/17-01/33, URBROJ: 2125/12-01-17-03, koja se nalazi u prilogu očitovanja.

Uz očitovanje dostavljena je i druga dokumentacija iz predmetnog postupka pred Agencijom i to: zahtjev za privremeno korištenje poljoprivrednog zemljišta u vlasništvu Republike Hrvatske podnesen od strane OPG Seuček Josip, potvrda Općine Udbina o korištenju poljoprivrednog zemljišta u vlasništvu Republike Hrvatske, KLASA: 320-02/17-01/33, URBROJ: 2125/12-01-17-03, osobna iskaznica Josip Seuček izdana od strane PP Korenica, posjedovni listovi 306, 315 i 316 Državne geodetske uprave, područnog ureda za Katastar Gospić, ispostava Korenica, potvrda Ministarstva financija, Porezne uprave, Područni ured Gospić, KLASA: 034-04/2017-001/00855, URBROJ: 513-007-09-01-2017-02 kako porezni obveznik nema duga po osnovi javnih davanja, rješenje Agencije za plaćanja u poljoprivredi, ribarstvu i ruralnom razvoju o upisu OPG-a Seuček Josip u Upisnik poljoprivrednika, KLASA: UP/I-320-01/17-01-01/3227, URBROJ: 343-1208/09-17-002, izjava Josipa Seučeka o plaćanju obveza s osnove korištenja poljoprivrednog zemljišta u vlasništvu Republike Hrvatske, potvrda Općine Udbina o postojanju dospjelih, a nepodmirenih obveza OPG-a Josip Seuček prema Općini Udbina, KLASA: 320-02/17-01/33, URBROJ: 2125/12-01-17-02, mail Agencije za poljoprivredno zemljište s uputama za plaćanje obveza na osnovu korištenja poljoprivrednog zemljišta, informacija Privredne banke Zagreb o platnoj transakciji Josipa Seučeka, vezano uz podmirenje obveza na osnovu korištenja poljoprivrednog zemljišta, dopis Agencije za poljoprivredno zemljište kojim se dostavlja Josipu Seučeku te sam predmetni Ugovor o privremenom korištenju poljoprivrednog zemljišta u vlasništvu Republike Hrvatske.

Uvidom u relevantnu dokumentaciju utvrđeno je kako je predmetni Ugovor sklopljen za privremeno korištenje onih čestica koje se navode u predmetnoj prijavi. Ugovor je u ime Republike Hrvatske sklopila Agencija za poljoprivredno zemljište, zastupano po ravnateljici Agencije, a koja Agencija je i provela postupak davanja u privremeno korištenje predmetnih nekretnina. Općina Udbina je u svrhu postupka pred Agencijom izdala dva dokumenta i to: potvrdu o korištenju poljoprivrednog zemljišta u vlasništvu Republike Hrvatske, KLASA: 320-02/17-01/33, URBROJ: 2125/12-01-17-03 od 4. prosinca 2017.g. te potvrdu o postojanju dospjelih, a nepodmirenih obveza OPG-a Josip Seuček prema Općini Udbina, KLASA: 320-02/17-01/33, URBROJ: 2125/12-01-17-02 od 4. prosinca 2017.g. Obje Potvrde potpisao je zamjenik općinskog načelnika Općine Udbina, Milan Uzelac.

Slijedom navedenog, utvrđeno je kako je OPG Seuček Josip stekao na privremeno korištenje poljoprivredna zemljišta u vlasništvu Republike Hrvatske na temelju Ugovora sklopljenog između Agencije za poljoprivredno zemljište i navedenog OPG-a. Općina Udbina nije sudjelovala u predmetnom postupku pred Agencijom već je za potrebe postupka izdala dvije Potvrde. Obje Potvrde potpisao je zamjenik općinskog načelnika Općine Udbina. Uvidom u prikupljene podatke i dokumentaciju nije utvrđeno da bi dužnosnik na bilo koji način sudjelovao u postupku davanja poljoprivredno zemljišta u vlasništvu republike Hrvatske, odnosno da je kao općinski načelnik Općine Udbina poduzimao radnje. Stoga, povodom navoda u zaprimljenoj prijavi, nije utvrđeno da je u postupanju ili propustu dužnosnika Josipa Seučeka došlo do moguće povrede odredbi ZSSI-a.

 Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Josip Seuček, elektroničkom dostavom
2. Na znanje podnositelju prijave, putem dostavljene e-mail adrese
3. Objava na internetskoj stranici Povjerenstva
4. Pismohrana